Žiadosť o financovanie z ISPA pre projekt
„Systém odkanalizovania a čistenia odpadových vôd v meste Šaľa a priľahlom regióne“

Projekt Systém odkanalizovania a čistenia odpadových vôd v meste Šaľa a priľahlom regióne  bol vypracovaný v súlade s Národným environmentálnym akčným plánom (NEAP II), Národnou stratégiou ISPA – sektor životného prostredia a bola schválená Pracovnou skupinou ISPA.

Predmetný projekt vo forme štandardnej žiadosti o financovanie z ISPA predložil minister životného prostredia SR podpredsedovi vlády pre európsku integráciu, ľudské práva a menšiny - Národnému koordinátorovi ISPA dňa 8. apríla 2003.

Súčasťou predmetnej žiadosti je podrobný technický popis projektu s jeho objektovým členením a množstvami požadovaných prác. Súčasťou žiadosti sú štúdia uskutočniteľnosti, finančná a ekonomická analýza, finančný plán, vplyv projektu na zamestnanosť a životné prostredie. 

Za implementáciu projektu bude zodpovedná Implementačná agentúra environmentálnych investičných projektov Ministerstva životného prostredia SR spolu s konečným príjemcom pomoci. 

Konečným príjemcom pomoci je Západoslovenská vodárenská spoločnosť, a. s..

Projektom dotknutá oblasť zahŕňa mesto Šaľa (18 375 obyvateľov) a 8 priľahlých obcí (22 897 obyvateľov). 

Celkový projekt je koncipovaný ako súbor prác, ktorý zvýši efektívnosť a účelnosť zariadení upravujúcich splaškové a dažďové vody v regióne mesta Šaľa v súlade s požiadavkami environmentálnej legislatívy Spoločenstva. 

Základným cieľom celého projektu je zníženie zaťaženia životného prostredia regiónu a zvýšenie kvality života v oblasti prostredníctvom:

-	napojenia 14 700 obyvateľov na nový kanalizačný systém do roku 2020
-	redukcie znečistenia podzemných vôd znížením počtu nenapojeného obyvateľstva na kanalizačný systém
-	redukcie znečistenia vody v rieke Váh 
-	zlepšením kvality poskytovaných služieb čistenia a odkanalizovania odpadových vôd

Realizácia projektu prispeje k uplatňovaniu nasledovných smerníc Európskej únie:

•	2000/60/EEC rámcová smernica o vodách
•	91/271/EEC o čistení mestských odpadových vôd
•	78/689/EEC o kvalite vôd pre sladkovodné ryby
•	75/440/EEC o kvalite povrchovej vody určenej na odber pitnej vody
•	86/278/EEC o kaloch z kanalizácií

Investičné aktivity budú pozostávať z :

-	rekonštrukcie sanitárneho kanalizačného systému v Šali (6 km) a rozšírenia sanitárneho kanalizačného systému v priľahlých obciach (87 km)
-	vybudovania 55 prečerpávacích staníc v meste Šaľa a priľahlých obciach
-	rekonštrukcie a rozšírenia čistiarne odpadových vôd v Šali (populačný ekvivalent    29 900)
-	modernizácie a rozšírenia čistiarne odpadových vôd v Šali Veči (populačný ekvivalent 14 900).

Celkové rozpočtové náklady projektu 				  24 299 667  €
Oprávnené náklady pre určenie výšky grantu ISPA		  21 315 498  €
Požadovaný grant z ISPA						  14 387 961€
Národné spolufinancovanie (štátny rozpočet) 			    5 328 875  €
Národné spolufinancovanie (konečný príjemca)		    1 598 662  €

Požadovaný grant ISPA predstavuje 67,5 % oprávnených nákladov na zrealizovanie projektu.

Výška spolufinancovania bola určená na základe ekonomickej a finančnej analýzy a v súlade s pokynmi pre hospodárenie s ISPA (uznesenie vlády č. 1114/2001). 

Pri vyššie uvedenej štruktúre financovania projektu, predpokladanom každoročnom náraste cien vodného a stočného a pri zohľadnení jeho cenovej únosnosti pre obyvateľstvo je vnútorná miera finančnej návratnosti celého projektu 7,77 %.

Začiatok prác je plánovaný na august 2004, ukončenie sa plánuje v októbri 2006.

Počas fázy výstavby projektu bude priamo vytvorených 144 pracovných miest. Po ukončení výstavby projektu priamo vznikne 15 pracovných miest zabezpečujúcich prevádzku dokončeného projektu a 40 nepriamo vytvorených miest. Uvedené pracovné miesta sa chápu ako pracovné miesta na plný pracovný úväzok.

Obstaranie prác na realizáciu uvedených aktivít, ako aj služieb na odborný dohľad nad plnením podmienok budúcej zmluvy o dielo, bude podliehať verejnému obstarávaniu podľa procedúr platných pre opatrenia spolufinancované zo zdrojov EÚ.